PROEN ดีดบวก 2% วางเป้าปีนี้รายได้โต 20% โชว์แบ็กล็อก 812 ล้าน
PROEN ดีดบวก 2% วางเป้าปี 66 รายได้โต 20% โชว์แบ็กล็อก 812 ล้านบาท เตรียมบุ๊กปีนี้กว่า 318 ล้านบาท
PROEN ดีดบวก 2% วางเป้าปี 66 รายได้โต 20% โชว์แบ็กล็อก 812 ล้านบาท เตรียมบุ๊กปีนี้กว่า 318 ล้านบาท
12 เม.ย. 2566

ผู้สื่อข่าวรายงานว่า วันนี้ ( 12 เม.ย.66) ราคาหุ้นบริษัท โปรเอ็น คอร์ป จำกัด (มหาชน) หรือ PROEN ณ เวลา 11:38 น. อยู่ที่ระดับ 15:20 บาท บวก 0.10 บาท หรือ 1.65% ราคาสุงสุด 6.20 บาท ราคาต่ำสุด 5.95 บาท ด้วยมูลค่าซื้อขาย 45 ล้านบาท

โดยนายกิตติพันธ์ ศรีบัวเอี่ยม ประธานเจ้าหน้าที่บริหาร PROEN เปิดเผยว่า ในปี 2566 บริษัทตั้งเป้ารายได้เติบโต 20% จากปี 2565 ที่มีรายได้ 1,548.36 ล้านบาท โดยส่วนหนึ่งจะมาจากการรับรู้รายได้จากบริการเดิมของ PROEN และอีกส่วนหนึ่งจะมาจากการรับรู้รายได้ของบริษัทย่อย และบริษัทที่ PROEN เพิ่งเข้าไปลงทุน เช่น บริษัท เกตเวย์ เซอร์วิส จำกัด หรือ GW
โดย GW ดำเนินธุรกิจด้านแพลตฟอร์มสำหรับรองรับนักท่องเที่ยวต่างประเทศ ให้บริการคัดกรองและตรวจสอบเอกสารล่วงหน้าสำหรับต่างชาติ 17 ประเทศ 1 เขตเศรษฐกิจ รวมทั้งรับชำระค่าธรรมเนียมผ่านทางอิเล็กทรอนิกส์สำหรับผู้ยื่นขอรับการตรวจลงตราในรูปแบบอิเล็กทรอนิกส์วีซ่า (E-VOA) ซึ่ง PROEN ได้เข้าลงทุนใน GW 19% เป็นเงินลงทุนรวม 95 ล้านบาท โดยได้ลงนามในสัญญาระหว่างผู้ถือหุ้นไปเมื่อวันที่ 7 กุมภาพันธ์ 2566
ทั้งนี้ PROEN  มีแผนจะทยอยซื้อหุ้น GW เพิ่มจนถึง 51% ซึ่งมั่นใจว่าจะช่วยหนุนรายได้ของ PROEN ตามการเติบโตของนักท่องเที่ยว โดยในเดือนกุมภาพันธ์ที่ผ่านมา มีนักท่องเที่ยวต่างชาติที่ใช้ VOA อยู่ที่ 5,000 คนต่อวัน และเดือนมีนาคมนี้ประเมินว่าจะเพิ่มเป็น 7,000 คนต่อวัน ในจำนวนนี้ 95% เป็นนักท่องเที่ยวชาวจีน
นายกิตติพันธ์ กล่าวต่อว่า ณ สิ้นปี 2565 PROEN มีงานที่รอรับรู้รายได้ (แบ็กล็อก) 812.23 ล้านบาท แบ่งเป็นรายได้จากการขาย 80.14 ล้านบาท ซึ่งจะรับรู้รายได้ภายในไตรมาส 1/2566 จำนวน 32.67 ล้านบาท ที่เหลือจะรับรู้ครบทั้งหมดภายในปี 2566, รายได้จากการให้บริการ 693.69 ล้านบาท จะรับรู้ภายในไตรมาส 1/2566 จำนวน 79.57 ล้านบาท และจะทยอยรับรู้ภายในปี 2566 รวม 200 ล้านบาท, รายได้จากกลุ่มธุรกิจงานโครงสร้างพื้นฐาน 38.40 ล้านบาท ซึ่งจะรับรู้รายได้ในไตรมาส 1/2566 จำนวน 8.48 ล้านบาท ที่เหลือทยอยรับรู้ทั้งหมดภายในปี 2566 รวมแล้วสามารถรับรู้รายได้ปี 2566 ที่ 318.54 ล้านบาท
ขณะเดียวกัน ในปี 2566 PROEN ยังมีแผนเข้าร่วมแข่งขันประมูลงานโครงสร้างพื้นฐานทั้งของภาครัฐและเอกชนอีกจำนวนมาก โดยมีแผนงานเข้าประมูลที่ชัดเจนแล้ว แต่ยังไม่ขอเปิดเผยรายละเอียด ซึ่งจะเริ่มทยอยเปิดประมูลตั้งแต่ไตรมาส 2/2566 เป็นต้นไป อีกทั้ง PROEN ยังมีแผนควบรวมกิจการเพิ่มเติมเพื่อต่อยอดธุรกิจเดิม รวมทั้งจะเร่งติดตั้งตู้ Data Center โดยในปี 2566 ตั้งเป้าเฟสแรกที่ 400 ตู้ จะเพิ่มเฟสต่อไปในปี 2567 และจะทยอยติดตั้งจนกว่าจะครบ 1,100 ตู้ตามแผนงาน ซึ่งขณะนี้มีลูกค้าติดต่อจองพื้นที่เข้ามาอย่างต่อเนื่อง